93.4fm – Radio Namakwaland – Die beste in die weste. » Dag 2 Sondag 13 Mei
Vanaand is ons internet verbinding baie stadig. Ons is immers in Tshauchab River Lodge – myle van die infrastruktuur waaraan ons gewoond is. Daar gaan nie vanaand vir jou fotos wees nie maar ons belowe, sodra ons weer vinnige verbinding het gaan ons al die agterstallige foto’s plaas.
Vanoggend het begin met ‘n heerlike ontbyt by Lapa Lange waarna Johan Potlood vir ons ‘n uitstekende boodskap gebring het as rondreisende gemeente. Dis Moedersdag en die vrouens is op ‘n tipiese Radio Namakwaland wyse vereer vir die reuse rol wat hulle speel. Ons het geleentheid gehad om Jan Visagie geluk te wens met sy verjaardag waarna ons in di epad geval het. Ons eet ontbyt by Lapa Lage en ontvang kospakkies vir middagete. Op Mariëntal is brandstof gegooi en wiele gepomp waarna ons di e100km na Maltahöhe aangepak het. Langs die pad het ons die kospakkies van Lapa Lange verorber, soveel so dat etlike manne gesoek het na ‘n plek vir ‘n middagslapie. Dit was egter vir niemand beskore nie en ons is met ‘n goed geskraapte C14 vinnig by ons bestemming, Tsauchab, geleë tussen die Tsaris- en Naukluft Berge. Hier kamp ons by ‘n fontein langs die Tsauchab Rivier op Johan en Nikkie Steyn se plaas. Aandete is weer in die eetsaal. Hierdie keer is die kampplek nie op gras nie, maar nogtans iets baie besonders. Dis by enorme wildevyebome. Die Tsauchab Rivier is die rivier wat ons later weer by Sesriem gaan kry en dis ook die rivier wat in die Sossusvlei eindig.
Groot was ons verrassing om die stort en toilet fasiliteite te beleef. Dis nie elke dag dat jy ‘n toilet gebruik met ‘n 360 grade uitsig of stort binne in die onbeskutte stam van ‘n Wilde vyeboom nie. ‘n Paar kinders sal nie glo dat hulle ma’s vandag so in die oopte gestort het nie. Die kampplekke is ver van die Lodge en moes ons aangery word vir aandete aangesien ons reeds kamp opgeslaan het. Die vervoer was egter te min en het toerlede soos vinke aan die bakkie gehang om by die kosbakke te kom. Nadat daar lekker om die kampvuur gekuier is, het Nikkie vir ‘n aandete gesorg wat die toergangers swaar van hulle stoele laat opstaan het.
Moreoggend gaan daar eers 4 x 4 roete gery word voordat ons oppad gaan wees na Sossusvlei.
Dit gaan goed met almal en almal is gesond en dankie vir die Moedersdag boodskappies. Ons het hulle oorgedra.
20/09/2018, 7:28 pm